**Fauna és Flóra Alapítvány pályázati felhívása**

**szakmai gyakorlaton való részvétel támogatására**

**A pályázat célja**

A Fauna és Flóra Alapítvány (továbbiakban Alapítvány) a 2024/2025-ös tanév kötelező, vagy önkéntes szakmai gyakorlatának letöltését segítő pályázatot hirdet. A pályázat célja a gyakorlati munka megismerésének az elősegítése egy hazai és egy tagállami vadászatra jogosult vadászterületén. Az Alapítvány, mint támogató, sikeres pályázat esetén finanszírozza a pályázatban megfogalmazott célok megvalósításához szükséges utazási- és részvételi költségeket (külön eljárási rend szerint) és biztosítja a lehetőséget a több hetes gyakorlatnak a kutatási területen, a terület szakszemélyzetének az irányításával és felügyeletével történő letöltésére.

**Pályázókkal szemben támasztott feltételek**

* Magyar állampolgárság;
* Aktív hallgatói státusz a 2024/25-ös tanév tavaszi szemeszterében bármely vadgazdálkodási felsőfokú képzésen, tagozattól függetlenül;
* A gyakorlaton történő részvételhez motivációs levél és szakmai önéletrajz benyújtása;
* A kuratórium kijelölt tagjaival vagy a kuratórium által kijelölt személyekkel folytatandó motivációs beszélgetésen történő részvétel;
* A pályázó a pályázat benyújtásával hozzájárulását adja ahhoz, hogy nyertes pályázat esetén a szakmai gyakorlat során róla kép/mozgókép felvétel készüljön és a Támogató a pályázó képmását, valamint nevét sajtóközleményében, honlapján, valamint kiadványaiban felhasználja;
* A pályázó tanulmányai során, valamint szakmai önéletrajzában a támogatás tényét feltünteti, a támogató nevét jól láthatóan szerepelteti.

**Pályázat benyújtásához szükséges dokumentumok**

* Kitöltött pályázati adatlap;
* Szakmai önéletrajz;
* Motivációs levél;
* Ajánlólevél a tagozatért felelős intézetigazgatótól.

 **Elszámolási rend**

* A nyertes pályázók részére a nyári gyakorlat célját szolgáló utazási (utazás saját szervezésben) költség számolható el utólagosan (eljárási rend szerint);
* A nyertes pályázók részére az Alapítvány a gyakorlat időtartamára biztosítja a szállás és étkezés lehetőségét (eljárási rend szerint);
* Amennyiben a hallgató a gyakorlat kezdeti napján nem jelenik meg a gyakorlat helyszínén, úgy a gyakorlaton történő részvételével az Alapítványnál már felmerült költségeket (szállás) meg kell térítenie az Alapítványnak kivéve, amennyiben rajta kívül álló alapos okból marad távol és azt hitelt érdemlően igazolja.

**A pályázat benyújtásának határideje: 2025. május 30.**

**Gyakorlatok helyszíne és időpontja:**

|  |  |  |  |
| --- | --- | --- | --- |
| **Helyszín** | **Időpont** | **Férőhelyek száma** | **Szakmai gyakorlat kódja** |
| Erdély | 2025.08.04-08.17. | 9 fő | 2025-01-E |
| Nagybajom | 2025.06.16-06.29.2025.07.21-08.03. | 3 fő3 fő | 2025-02-NB2025-03-NB |

A gyakorlatok időtartama két hét (14 naptári nap), amelybe a hétvégék is beleszámítanak. Érkezés a gyakorlat helyszínére a gyakorlatot megelőző napon, de legkésőbb a gyakorlat kezdőnapján reggel 8 óráig. Távozás a gyakorlat utolsó napján (vasárnap).

Az Alapítvány (a Soproni Egyetem és a Magyar Agrár- és Élettudományi Egyetem hallgatói közül összesen) legfeljebb 12 /tizenkettő/ hallgató részvételét támogatja, a fentiekben meghatározott ütemezésben. A gyakorlat időtartama a kötelező szakmai gyakorlat időtartamába beleszámít.

A pályázatot elektronikusan a Fauna és Flóra Alapítvány honlapján rendelkezésre álló felületen, vagy e-mail-ben az palyazatok@faunaesflora.com elektronikus levélcímre, pdf formátumban kell benyújtani. Az Alapítvány a pályázatot elnyert hallgatóval támogatási szerződést köt, amelyben a szerződést kötő felek a következő lényeges feltételekben állapodnak meg:

* A pályázó kötelezi magát a pályázott gyakorlaton való részvételre;
* Amennyiben a nyertes pályázó nem tud részt venni a gyakorlaton, azt legkésőbb a gyakorlat megkezdésétől számított két héttel korábban jeleznie kell egyetemi kapcsolattartója és az info@faunaesflora.com e-mail címen. A gyakorlat megkezdését megelőző két héten belüli lemondás esetén az addig felmerült (az Alapítvány által előre megfizetett) és vissza nem téríttethető részvételi költségek a pályázót terhelik, azzal, hogy amennyiben a pályázó rajta kívül álló alapos okból kénytelen részvételét lemondani és azt hitelt érdemlően igazolja, kérelemmel élhet az Alapítvány Kuratóriumához a költségek viselése alóli mentesítés iránt.
* A pályázó vállalja, hogy a számára biztosított támogatáson túl a gyakorlaton való részvételhez szükséges egyéb felmerülő költségeket viseli;
* A nyertes pályázó a gyakorlat során szerzett tapasztalatairól, élményeiről, valamint az elvégzett feladatokról részletes **gyakorlati naplót** vezet, amelyet két részletben küldd meg az info@faunaesflora.com email címre. A beszámoló *első felét* a gyakorlat 7. /hetedik/ napján (vasárnap) éjfélig, *második felét* pedig a gyakorlat utolsó napját követő 2 /kettő/ napon belül (kedd éjfélig) bocsátja az Alapítvány rendelkezésére. A beszámolóknak legalább egy és legfeljebb kettő A4-es oldal terjedelemben kell elkészülniük. A nyertes pályázónak a gyakorlati naplóhoz a gyakorlat során készített 4-5 fotót kell mellékelnie.
* A pályázó vállalja, hogy nyertes pályázat esetén hallgatótársaival közös csapatmunkában a szakmai gyakorlatról 1-2 perces hosszúságú **kisfilmet** készít, amelyet a gyakorlat utolsó napjától számított 2 /kettő/ héten belül az Alapítvány rendelkezésére bocsátanak.
* A pályázó felhasználási jogosultságot engedélyez az Alapítvány részére a beszámolóknak, fényképeknek és videóknak az Alapítvány honlapján, továbbá más online felületein történő közzétételére.
* A pályázó által vállalt kötelezettségek nem, vagy határidőn túl történő teljesítése esetén a pályázó a gyakorlaton való részvételével felmerült, az Alapítvány által finanszírozott teljes költség megfizetésére köteles – kivéve, amennyiben a pályázó rajta kívül álló alapos okból nem tudja a kötelezettségeit teljesíteni, azt igazolja, és az Alapítvány Kuratóriuma a pályázót a költségek megfizetése alól mentesíti.

A benyújtott pályázatot az Alapítvány Kuratóriuma bírálja el a beadott dokumentumok és a motivációs beszélgetés alapján. A bírálat során a Kuratórium figyelembe veszi az Alapítvány és az Intézmény szakmai célkitűzéseit, a hallgató által benyújtott pályázat minőségét, valamint az abban megfogalmazott célok és motivációk realitását. A támogatás célja, hogy a hallgató a szakmai gyakorlaton tapasztaltakat tanulmányai, majd későbbiekben munkája során minél szélesebb körben alkalmazhassa és kamatoztathassa.

**A pályázat kapcsolattartói**

**Soproni Egyetem**

*Dr. Jánoska Ferenc*

tel: 00 36 30 2160 392

e-mail: janoska.ferenc@uni-sopron.hu

**Magyar Agrár- és Élettudományi Egyetem**

*Prof. Dr. Heltai Miklós*

tel: 00 36 30 474 6732

e-mail: vadgazdalkodas@uni-mate.hu

**Fauna és Flóra Alapítvány**

*Székelyi Fruzsina nonprofit ügyintéző*

tel: 00 36 70 413 4100

e-mail: fruzsina@faunaesflora.com

**1.** **sz. melléklet: Tervezett szakmai programok**

**Szakmai gyakorlat Erdélyben**

*A gyakorlat helyszíne:* FC 30 Benedek (CV), FC 21 Macradeu (VN) vadászterületek

*A gyakorlatot irányító szakemberek:* Tankó Attila János (fővadász), Román Richárd (hivatásos vadász), Demes Botond (hivatásos vadász)

*A gyakorlat időpontja:* 2025.08.04-08.17.

*Maximum létszám:* 9 fő

*A gyakorlat ideje alatt elvégzendő tevékenységek:*

* mindennapos vadmegfigyelés, terület ellenőrzés (este/reggel), ASP monitoring
* szórók és sózók feltöltése
* vaddisznó és barnamedve szórókon történő megfigyelése (este)
* őzbak megfigyelés (este/reggel)
* őzbak és vaddisznó vadászatok előkészítése, vendégvadász területen történő kisérése
* az elejtett vad kezelése, trófeák kikészítése, bírálata
* magaslesek építése, valamint az odavezető cserkelőút elkészítése
* meglévő magaslesek karbantartása
* szálastakarmány etető (gímszarvas) építése és feltöltése
* cserkelőút készítés a gímszarvas bőgőhelyek körül
* a terület felkészítése a szarvasbőgésre, takarmány kihordás
* vadászkürt oktatás, 3 napos vadásztábor szervezése gyerekeknek
* az utánkeresés alapjai, vonszalék készítés
* szakmai beszélgetések tematika alapján (a két ország vadászati törvényeinek összehasonlítása; vadászatra jogosultak jogi háttere, vadgazdálkodás lehetősége; helyi jellegzetes vadfajok (barna medve, hiúz, farkas, siketfajd) bemutatása; vadászati módok; teríték adatok; terepi tapasztalatok; konfliktusok)
* hétvégi kulturális és szabadidős program

*A szakmai gyakorlat elméleti és gyakorlati számonkéréssel ér véget.*

**Szakmai gyakorlat Nagybajomban**

*A gyakorlat helyszíne:*Dél-Dunántúli Fauna Vadászati Társaság

*A gyakorlatot irányító szakember:*Németh Sándor (fővadász)

*Maximum létszám:*3 fő

*A gyakorlat időpontja:*

*A gyakorlat ideje alatt elvégzendő tevékenységek:*

* terület bemutatása, általános vadászati ismeretterjesztés. Tájékozódás a hallgatók tudásáról (szakmai kérdések, teszt)
* a vadászat, vadgazdálkodás és a természetvédelem kapcsolata (a nemzeti park kollégájának előadása, terepgyakorlat)
* a vadászat, vadgazdálkodás és az erdőgazdálkodás kapcsolata (az állami erdészet kollégájának előadása, terepgyakorlat)
* a vadkár elleni védekezés eszközei, lehetőségei, vadkár becslés (villanypásztor telepítés, karbantartás, vadkár felmérés a gyakorlatban)
* a vadászterület vadgazdálkodási berendezéseinek karbantartása, építése (magasles, vaddisznó befogó, sózó építés, cserkelő út készítés)
* nagyvad befogás módszereinek ismertetése. (Vaddisznó befogók ellenőrzése, vaddisznó befogás-telepítés)
* az élvefogó és szelektív ölő csapdák típusainak bemutatása, működésük ismertetése (sakál csapdázás- csapda állítás, ellenőrzés)
* kora reggeli és délutáni vadmegfigyelés
* a vad elejtésére legálisan használható eszközök (sörétes-és golyós lőfegyverek) bemutatása, ismertetése
* lőtt vad kezelése (zsigerelés, vadhús feldolgozás, állategészségügyi ismeretek)
* sebzett vad utánkeresése - gyakorlati tapasztalatok, lőjelek, etikai szabályok (csapa fektetés, utánkeresés bemutatása)
* a hazai nagyvad trófeák CIC pontrendszer alapján történő bírálata, annak bemutatása, gyakorlása
* múzeum látogatás (Deseda-tó Fekete István látogató központ, SEFAG Kaposvár Erdők Háza, Bőszénfa szarvas farm)
* ragadozó gazdálkodás, sakállal kapcsolatos kutatási eredmények (előadás)

 Dr. Sándor Gyula

 a kuratórium elnöke